KOMISSION TÄYTÄNTÖÖNPANOASETUS (EU) 2022/37,

annettu 12 päivänä tammikuuta 2022,

täytäntöönpanoasetuksen (EU) 2021/403 muuttamisesta siltä osin kuin on kyse eläinterveystodistusten malleista ja yhdistettyjen eläinterveys- ja virallisten todistusten malleista tiettyihin lajeihin ja luokkiin kuuluvien siipikarjan ja vankeudessa pidettävien lintujen sekä niiden sukusolujen ja alkioiden lähetysten unioniin tuloa ja jäsenvaltioiden välillä tapahtuvia siirtoja varten

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (”eläinterveyssäännöstö”) (1) ja erityisesti sen 146 artiklan 2 kohdan, 156 artiklan 2 kohdan ensimmäisen alakohdan a alakohdan, 162 artiklan 5 kohdan, 238 artiklan 3 kohdan ja 239 artiklan 3 kohdan,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (virallista valvontaa koskeva asetus) 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (2) ja erityisesti sen 90 artiklan ensimmäisen kohdan a alakohdan ja 126 artiklan 3 kohdan,

sekä katsoo seuraavaa:

(1) Komission täytäntöönpanoasetuksessa (EU) 2021/403 (3) vahvistetaan eläinterveystodistusten tai yhdistettyjen eläinterveys- ja virallisten todistusten muodossa olevat todistusmallit tiettyjen maaeläinluokkien ja niiden sukusolujen ja alkioiden lähetysten jäsenvaltioiden välillä tapahtuvia siirtoja ja unioniin tuloa varten. Tällaisiksi lähetyksiksi luetaan myös komission delegoitujen asetusten (EU) 2020/688 (4) ja (EU) 2020/692 (5) soveltamisalaan kuuluvat lähetykset.

(2) Täytäntöönpanoasetuksen (EU) 2021/403 liitteessä I olevassa 18 luvussa vahvistetaan yhdistetyn eläinterveys- ja virallisen todistuksen malli muuhun siipikarjaan kuin sileälastaisiin lintuihin kuuluvien alle 20 linnun tai muun siipikarjan kuin sileälastaisten lintujen alle 20 siitosmunan jäsenvaltioiden välillä tapahtuvia siirtoja varten (malli ’POU-INTRA-LT20’). Delegoidun asetuksen (EU) 2020/688 37 artiklaa muutettiin äskettäin komission delegoidulla asetuksella (EU) 2021/1706 (6) siten, että siinä säädetään poikkeuksesta, joka koskee sellaisten lähetysten siirtoja, jotka sisältävät alle 20 muuhun siipikarjaan kuin sileälastaisiin lintuihin kuuluvaa untuvikkoa, jotka on haudottu siitosmunista, jotka ovat tulleet unioniin kolmannesta maasta tai alueelta tai jommankumman vyöhykkeeltä. Tämä muutos olisi otettava huomioon kyseisessä yhdistetyn eläinterveys- ja virallisen todistuksen mallissa. Sen vuoksi täytäntöönpanoasetuksen (EU) 2021/403 liitteessä I olevaa 18 lukua olisi muutettava.

(3) Täytäntöönpanoasetuksen (EU) 2021/403 liitteessä I olevassa 19 luvussa vahvistetaan yhdistetyn eläinterveys- ja virallisen todistuksen malli teurastettavaksi tarkoitetun siipikarjan jäsenvaltioiden välillä tapahtuvia siirtoja varten (malli ’POU-INTRA-Y’). Komission delegoidun asetuksen (EU) 2020/687 (7) 29 ja 44 artiklassa vahvistetaan erityisedellytykset, jotka koskevat luvan myöntämistä suoja- tai valvontavyöhykkeellä olevien luetteloituihin lajeihin kuuluvien pidettävien eläinten siirroille teurastamista varten sen jälkeen, kun luokan A taudin taudinpurkaus on vahvistettu. Nämä erityisedellytykset olisi otettava huomioon kyseisessä yhdistetyn eläinterveys- ja virallisen todistuksen mallissa. Sen vuoksi täytäntöönpanoasetuksen (EU) 2021/403 liitteessä I olevaa 19 lukua olisi muutettava.

(4) Täytäntöönpanoasetuksen (EU) 2021/403 liitteessä II olevassa 27 luvussa vahvistetaan yhdistetyn eläinterveys- ja virallisen todistuksen malli muun siipikarjan kuin sileälastaisten lintujen siitosmunien unioniin tuloa varten (malli ’HEP’) ja 28 luvussa eläinterveystodistuksen malli sileälastaisten lintujen siitosmunien unioniin tuloa varten (malli ’HER’). Delegoidun asetuksen (EU) 2020/692 107 artiklaa muutettiin äskettäin komission delegoidulla asetuksella (EU) 2021/1705 (8) siten, että vahvistettiin uusia vaatimuksia, jotka koskevat alkuperäparven tarkastusta siipikarjan siitosmunien lähetysten tapauksessa. Nämä uudet vaatimukset olisi otettava huomioon kyseisissä todistusmalleissa. Sen vuoksi täytäntöönpanoasetuksen (EU) 2021/403 liitteessä II olevia 27 ja 28 lukua olisi muutettava.

(5) Täytäntöönpanoasetuksen (EU) 2021/403 liitteessä II olevassa 34 luvussa vahvistetaan eläinterveystodistuksen malli vankeudessa pidettävien lintujen unioniin tuloa varten (malli ’CAPTIVE-BIRDS’). Delegoidun asetuksen (EU) 2020/692 62 artiklaa muutettiin äskettäin delegoidulla asetuksella (EU) 2021/1705 siten, että siinä säädetään poikkeuksesta vankeudessa pidettäviä lintuja koskeviin erityisiin eläinterveysvaatimuksiin silloin, kun kyse on kirjekyyhkyjen saapumisesta unioniin kolmannesta maasta tai alueelta tai jommankumman vyöhykkeeltä, jossa/jolla niitä tavallisesti pidetään, ja ne on tarkoitus laskea välittömästi vapaiksi olettaen, että ne lentävät takaisin kyseiseen kolmanteen maahan tai kyseiselle alueelle tai jommankumman vyöhykkeelle. Kyseiset muutokset olisi otettava huomioon täytäntöönpanoasetuksessa (EU) 2021/403 rajaamalla kyseinen vankeudessa pidettävien lintujen luokka mainitun eläinterveystodistuksen mallin ulkopuolelle ja vahvistamalla sen sijaan uusi eläinterveystodistuksen malli unioniin tulon jälkeen välittömästi vapaiksi laskettavien kirjekyyhkyjen unioniin tuloa varten (malli ’RACING PIGEONS-IMMEDIATE RELEASE’). Sen vuoksi on tarpeen muuttaa täytäntöönpanoasetuksen (EU) 2021/403 liitteessä II olevaa 34 lukua ja lisätä kyseiseen liitteeseen uusi 34 a luku.

(6) Täytäntöönpanoasetuksen (EU) 2021/403 liitteitä I ja II olisi näin ollen muutettava.

(7) Täytäntöönpanoasetuksen (EU) 2021/403 17 artiklassa luetellaan eläinterveystodistusten ja yhdistettyjen eläinterveys- ja virallisten todistusten mallit, joita on käytettävä tiettyjen lintuluokkien ja niiden sukusolujen ja alkioiden luokkien unioniin tuloa varten. Kyseistä artiklaa olisi muutettava siten, että luetteloon lisätään viittaus uuteen malliin ’RACING PIGEONS-IMMEDIATE RELEASE’, joka lisätään mainitun täytäntöönpanoasetuksen liitteessä II olevaan uuteen 34 a lukuun.

(8) Jotta vältettäisiin kaupan häiriöt sellaisten lähetysten unioniin tulossa, joita tällä asetuksella täytäntöönpanoasetuksen (EU) 2021/403 liitteeseen II tehtävät muutokset koskevat, täytäntöönpanoasetuksen (EU) 2021/403, sellaisena kuin sitä sovelletaan ennen tällä asetuksella tehtyjä muutoksia, mukaisesti myönnettyjen todistusten käyttö olisi edelleen sallittava siirtymäkauden ajan tietyin edellytyksin.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetus (EU) 2021/403 seuraavasti: 1. Muutetaan 17 artikla seuraavasti: a) korvataan l alakohta seuraavasti: ”l) liitteessä II olevassa 34 luvussa esitetyn mallin mukaisesti laadittu CAPTIVE-BIRDS other than racing pigeons muille vankeudessa pidettäville linnuille kuin unioniin tulon jälkeen välittömästi vapaiksi laskettaville kirjekyyhkyille;” b) korvataan m alakohta m ja n alakohdalla seuraavasti: ”m) liitteessä II olevassa 34 a luvussa esitetyn mallin mukaisesti laadittu RACING PIGEONS-IMMEDIATE RELEASE unioniin tulon jälkeen välittömästi vapaiksi laskettaville kirjekyyhkyille; n) liitteessä II olevassa 35 luvussa esitetyn mallin mukaisesti laadittu HE-CAPTIVE-BIRDS vankeudessa pidettävien lintujen siitosmunille.” 2. Muutetaan liitteet I ja II tämän asetuksen liitteen mukaisesti.

2 artikla Sellaisten tiettyihin lajeihin ja luokkiin kuuluvien siipikarjan ja vankeudessa pidettävien lintujen sekä niiden sukusolujen ja alkioiden lähetysten, joiden mukana on täytäntöönpanoasetuksen (EU) 2021/403, sellaisena kuin sitä sovelletaan ennen kyseiseen täytäntöönpanoasetukseen tällä asetuksella tehtyjä muutoksia, liitteessä II olevissa 27, 28 tai 34 luvussa esitetyn mallin mukaisesti myönnetty asiaankuuluva yhdistetty eläinterveys- ja virallinen todistus tai eläinterveystodistus, tulo unioniin on sallittua 15 päivään syyskuuta 2022 jatkuvan siirtymäkauden aikana edellyttäen, että tällainen todistus on annettu viimeistään 15 päivänä kesäkuuta 2022.

3 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä tammikuuta 2022. Komission puolesta Puheenjohtaja Ursula VON DER LEYEN

(1) EUVL L 84, 31.3.2016, s. 1.

(2) EUVL L 95, 7.4.2017, s. 1.

(3) Komission täytäntöönpanoasetus (EU) 2021/403, annettu 24 päivänä maaliskuuta 2021, Euroopan parlamentin ja neuvoston asetusten (EU) 2016/429 ja (EU) 2017/625 soveltamissäännöistä siltä osin kuin on kyse eläinterveystodistusten malleista sekä yhdistettyjen eläinterveys- ja virallisten todistusten malleista tiettyjen maaeläinluokkien ja niiden sukusolujen ja alkioiden lähetysten unioniin tuloa ja jäsenvaltioiden välillä tapahtuvia siirtoja varten, tällaisia todistuksia koskevasta virallisesta sertifioinnista sekä päätöksen 2010/470/EU kumoamisesta (EUVL L 113, 31.3.2021, s. 1).

(4) Komission delegoitu asetus (EU) 2020/688, annettu 17 päivänä joulukuuta 2019, Euroopan parlamentin ja neuvoston asetuksen (EU) 2016/429 täydentämisestä unionissa tapahtuviin maaeläinten ja siitosmunien siirtoihin sovellettavien eläinterveyttä koskevien vaatimusten osalta (EUVL L 174, 3.6.2020, s. 140).

(5) Komission delegoitu asetus (EU) 2020/692, annettu 30 päivänä tammikuuta 2020, Euroopan parlamentin ja neuvoston asetuksen (EU) 2016/429 täydentämisestä tiettyjen eläinten, sukusolujen ja alkioiden ja eläinperäisten tuotteiden lähetysten unioniin saapumista ja saapumisen jälkeisiä siirtoja ja käsittelyä koskevien sääntöjen osalta (EUVL L 174, 3.6.2020, s. 379).

(6) Komission delegoitu asetus (EU) 2021/1706, annettu 14 päivänä heinäkuuta 2021, Euroopan parlamentin ja neuvoston asetuksen (EU) 2016/429 täydentämisestä unionissa tapahtuviin maaeläinten ja siitosmunien siirtoihin sovellettavien eläinterveyttä koskevien vaatimusten osalta annetun delegoidun asetuksen (EU) 2020/688 muuttamisesta ja oikaisemisesta (EUVL L 339, 24.9.2021, s. 56).

(7) Komission delegoitu asetus (EU) 2020/687, annettu 17 päivänä joulukuuta 2019, Euroopan parlamentin ja neuvoston asetuksen (EU) 2016/429 täydentämisestä tiettyjen luetteloitujen tautien ehkäisemistä ja torjuntaa koskevien sääntöjen osalta (EUVL L 174, 3.6.2020, s. 64).

(8) Komission delegoitu asetus (EU) 2021/1705, annettu 14 päivänä heinäkuuta 2021, Euroopan parlamentin ja neuvoston asetuksen (EU) 2016/429 täydentämisestä tiettyjen eläinten, sukusolujen ja alkioiden ja eläinperäisten tuotteiden lähetysten unioniin saapumista ja saapumisen jälkeisiä siirtoja ja käsittelyä koskevien sääntöjen osalta annetun delegoidun asetuksen (EU) 2020/692 muuttamisesta (EUVL L 339, 24.9.2021, s. 40).